Tawuo

Tawuo (töi ilmiah Piper betle, li Indonesia sirih) hapus da'ö no sinumbua si so ngenge sanana ba danö mazui manöi ba döla geu.B. Mursito, Heru P, Tanaman Hias Berkhasiat Obat, nga'örö 59-60. Jakarta. Penebar Swadaya. 2002 Tumbu ia mositöra ba Asia Tenggara bahiza no muzawili ia ba Asia Selatan, ba ngawalö hulo Pasifik ba ba Karibia. Asese göi latanö zinumbua andre niha tobali sinanö, me bulunia te'oguna'ö ba nafo. Bulu dawuo andre owuge'e la'a-la'ania, ba fonga'eunia hulö gambara dödö niha.

Monganga afo tola möi börö zisambua fökhö ba mbawa, nifotöi squamous cell carcinoma, sambua fökhö kanker, awö wa tobali ia göi börö wa'alö-ngingi nifotöi periodentitis  sitola mamangiwa ba mangadeha ifö, heŵa'ae so göi khönia bakha wamunu dungö irege tola iba'agö  wa'atöla nifö.

Oya te'oguna'ö dawuo ba Indonesia tobali dalu-dalu.  Na munganga ia aukhu rasonia,  mendrua manö na bulu dawuo sulasi, abölö wa'aukhunia moroi ba dawuo sito'ölö. Baero da'ö la'oguna'ö ia ba hada, sambua ngawalö zitobali tanömö nafo silima-endronga, tefaehagö ba wanema'ö tome he ba danö Melayu simane Riau, ba he ba Danö Niha. So ösa göi zangoguna'ö ya'ia tobali famoadu nomo (sinanö gaba-gaba).

jmpl|Bulu dawuo hulö gambara dödö
Sinumbua sanana da'a tola ikhamö 15 meter wa'alaŵa. Ngengenia no araidö-raidö, owulo-wulo, ba mondroto-ndroto ba zitumbu ŵa'ania. Bulunia, oroma hulö gambara dödö, tumbu ba ngenge, ha sagö-sagörö, adarö-darö mbutenia, ba tumbu fasaule-saule ba ngengenia, mohakhi side-ide, ba mohua afangö-fangö na lafera'ö ia. Fa'anau mbulu dawuo andre tola irugi 5 – 8 cm ba fa'ebolonia 2 – 5 cm.

Oya mongawua dawuo ba so khönia mbulu sotötöwui bua andrö ± 1 mm owulo-wulo ba anau. Fa'anau zimatuania so ba zi 1,5 – 3 cm, so dua rozi ba ise-ise, ba fa'anau zi'alawenia so ba zi 1,5 – 6 cm so khönia mato tölu irugi lima ngawua howu safusi faoma saruzö-ruzö. Buania no igide-ide, owulo-wulo ba owuge'e la'a-la'ania. Ŵa'ania no aruzö-ruzö owulo-wulo.

 Ösi ba gunania 
Na lafarö mbulu dawuo tesöndra khönia wanikha si so bakha nifotöi betlephenol (ba Indonesia lafotöi ia minyak terbang), seskuiterpen, hamo, diatase, gulo, ŵe samak (ni'oguna'ö ba wondrino uli gurifö ena'ö mola'a-la'a), awö kavikol (ni'oguna'ö ba wamunu tungö), antioksidasi (samunu sel ba mboto), fungisida (samunu dungö same obou mbulu geu/sinanö) ba samunu kiwo (li Indonesia, anti jamur).

Asese la'oguna'ö wanikha nifarö moroi ba dawuo ba wangalösi wa'aböu mboto simane böu alo-alo, sambua mböu ni'a'asogö kiwo sauri ba alo-alo. 

Baero da'ö la'oguna'ö niha dawuo ba wanaha ndro ba zokho, tola göi mamadöhö zesokho ba guli awö wökhö mbetu'a ri'i. Nönö da'ö la'oguna'ö ia wamoto geha si fakha'a. Asese labe'e ia ba nikhu na so zi tefengo ba wanaha do (mato dua nga'örö mbulu dawuo lasasai, lakörö'ö ba lazozo nikhu sangele do).

Me so khönia bakha ŵe samak awö kavikol andrö asese göi la'oguna'ö ia ba wamunu dungö samunu mbulu zinanö.S. Sudarmo, Pestisida Nabati. Pembuatan dan Pemanfaatannya

Ngawalö wökhö si tola mufadöhö faoma tawuo:
 Eha
 Fa'agoboto mbewe, fa'asila ngai mbewe
 Eha sabölö-bölö
 Deŵa
 Kiwo sagafusi ba wa'alawe (vagina)
 Ifö sagatöla
 Fa'aukhu nifobörö virus Orthoflavivirus dengue (li Indonesia demam berdarah)
 Fa'aböu mbawa
 Na mo'otalua wa'alua mbaŵa ba ndra'alawe
 Fa'ambö  mbadu (li Indonesia asma)
 Fökhö dölö-tölö
 Fa'abao ngingi
 Ta'unö hörö
 Fa'aböu narö galogo (alo-alo)

La'oguna'ö ia göi ba guli ba wamadöhö:
 Fökhö guli nifotöi eksem
 Sakhozi
 Sagaitö  ba gahe
 Böni
 Faosa
 Tefengo
 Fökhö hörö
 Fa'akalua ndro ba ngingi
 Mangalösi wamowöi-wöi nidanö meme
 Mangalösi fa'ali-ali

 Tawuo ba Danö Niha 
Ba Danö Niha tawuo andre no sambua zinumbua fondrege aoha wananö. Oi mananö tawuo dozi niha, me moguna sibai ia ba wonganga afo. Bahiza tenga ha tawuo ni'a zi so ba danö, so göi dawuo sauri ba ndru'u, sasese laŵa'ö ia tawuo danö. Tesöndra dawuo andre ba lafo ma ba harimbale, no lagölugö, ba lafamawa ia ero sagölu. Moguna sibai dawuo ba Danö Niha, börö me tobali ia ösi mbola ba lala hada na so gangowuloa.

 Khai-khai baero 
  Penjelasan tentang Sirih pinang 
  Tanaman obat Indonesia 

 Umbu 

Kategori:Piperaceae
Kategori:Sinumbua
Kategori:Piper
Kategori:No mufareso